**ELŐTERJESZTÉS**

**Szombathely Megyei Jogú Város Közgyűlése Gazdasági és Városstratégiai Bizottságának**

**2016. október 24-ei ülésére**

**Javaslat a módosított Integrált Területi Program**

**egységes szerkezetének elfogadására**

Szombathely Megyei Jogú Város Közgyűlése 120/2016. (IV.20.) Kgy. sz. határozatában döntött Szombathely Integrált Területi Programjának (ITP) módosításáról. A Közgyűlés a határozat 3. pontjában foglaltak alapján egyúttal felhatalmazta a Gazdasági és Városstratégiai Bizottságot az ITP tartalmában szükséges további módosítások jóváhagyására. A Bizottság 2016. április 29-én 179/2016. (IV.25.) GVB. sz. határozatában döntött az ITP további módosításáról.

A döntésnek megfelelően a módosított ITP benyújtásra került a Nemzetgazdasági Minisztérium részére. A Minisztérium két körben, 2016 júliusában és szeptemberében tett észrevételeket a dokumentumhoz, amelyek szerint az ITP-ben többségében formai és technikai jellegű módosításokat szükséges tenni.

Tartalmi módosítást jelent a **„Helyi társadalmi akciókban résztvevők száma”** megnevezésű új indikátor beemelése az ITP-be, amelynek vállalása a Minisztérium útmutatása alapján **2018-ig 3 105 fő, 2020-ig 15 522 fő** célértékkel kötelező. Az indikátor célértékének elérésére az ITP 6.9 „Társadalmi kohéziót célzó helyi programok” című intézkedése keretében nyílik lehetőség. Az intézkedésre már benyújtott *„Társadalmi együttműködést elősegítő komplex programok az Óperint városrészen”* című projekt keretében előre láthatólag a teljes indikátorvállalás teljesíthető, azonban megjelentetés alatt van a *„TOP 6.9.2 A helyi identitás és kohézió erősítése”* című pályázati felhívás, amelyből a felhívás részletes tartalmának ismeretében az indikátor várhatóan szintén teljesíthető.

A fentiek szerint módosított, a minisztériumi észrevételek átvezetését tartalmazó egységes ITP dokumentum jelen előterjesztés mellékletét képezi a Minisztérium által meghatározott szöveges (1. melléklet) és táblázatos (2. melléklet) formában.

Az előterjesztés mellékletei elektronikusan kerülnek kiküldésre. Elérési útvonala: <http://www.szombathely.hu/kozgyules/e-bizottsag/>

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjék.

**Szombathely, 2016. október „ ”**

**/: Dr. Puskás Tivadar :/**

**Határozati javaslat**

**……../2016. (X. 24.) GVB sz. határozat**

A Közgyűlés Gazdasági és Városstratégiai Bizottsága a „Javaslat a módosított Integrált Területi Program egységes szerkezetének elfogadására” című előterjesztést megtárgyalta, és a 120/2016. (IV.20.) Kgy. sz. határozat 3. pontjában foglalt felhatalmazás alapján a következő döntést hozta:

1. A Bizottság az előterjesztés mellékletei szerint jóváhagyja Szombathely Megyei Jogú Város Integrált Területi Programjának módosítását.
2. A Bizottság felkéri a polgármestert, hogy a módosított Integrált Területi Programot a Nemzetgazdasági Minisztérium részére nyújtsa be.

**Felelős:**  Dr. Puskás Tivadar polgármester

Illés Károly alpolgármester

Lendvai Ferenc, a Gazdasági és Városstratégiai Bizottság elnöke

Dr. Károlyi Ákos jegyző

(A végrehajtásért felelős:

Szakály Szabolcs, Városfejlesztési Kabinet vezetője)

**Határidő:** azonnal